‘কেন্দ্র টাকা দিচ্ছে না’এই দাবি যেমন সম্পূর্ণ সত্য নয় তেমনই ‘রাজ্যে কাজ হচ্ছে না’এই অভিযোগও পুরোপুরি ঠিক নয়। এবার কেন্দ্র প্রকাশিত তথ্য সেটাই সামনে এনে দিল।
একশো দিনের কাজে দেশের মধ্যে প্রথম হল মমতার বাংলা। আর সেই স্বীকৃতি জানিয়েছে নরেন্দ্র মোদী সরকারের গ্রামোন্নয়ন মন্ত্রক। বিভিন্ন কেন্দ্রীয় প্রকল্পের অগ্রগতি নিয়ে রাজ্যে এসে যখন বিজেপির নেতা-মন্ত্রীরা সরব হচ্ছেন, তথনই এমন স্বীকৃতি জানিয়ে নবান্নে চিঠি পাঠিয়েছে কেন্দ্রীয় গ্রামোন্নয়ন মন্ত্রক। শনিবার এই কথা জানানোর পরে ফেসবুকেও তা পোস্ট করেছেন মুখ্যমন্ত্রী। তিনি জানিয়েছেন, একশো দিনের কাজে সাফল্যের জন্য রাজ্য মোট তিনটি পুরস্কার পেতে চলেছে। সার্বিক ভাবে প্রথম হওয়া ছাড়াও নদিয়া ও কোচবিহার জেলা আলাদা দু’টি বিভাগে পুরস্কৃত হবে। মমতা বন্দ্যোপাধ্যায় জানিয়েছেন, আগামী ১৫ জুন পুরস্কার পাবে রাজ্য সরকার।

মুখ্যমন্ত্রীর ফেসবুক বার্তা।
এই তথ্য অনুসারে, রাজ্যে যে একশো দিনের কাজ প্রকল্পের অগ্রগতি ভাল তা মানতেই হবে। বিজেপি নেতারা যতই অভিযোগ করুন, রাজ্যে শ্রম দিবস তৈরি করায় যে সুব্রত মুখোপাধ্যায়ের পঞ্চায়েত দফতর সফল হয়েছে তা অস্বীকার করার উপায় নেই। 
অন্য দিকে, কেন্দ্র রাজ্যকে বঞ্চনা করছে এমন অভিযোগও যথার্থ নয়। কারণ, চলতি বছরেই একশো দিনের কাজ প্রকল্পে বাংলার জন্য শ্রম বাজেট এক ধাক্কায় প্রায় ৩০% বাড়িয়েছে মোদী সরকার। গত আর্থিক বছরে, ২০১৬-১৭ তে, ওই প্রকল্পের আওতায় রাজ্যকে ১৮ কোটি শ্রম দিবস তৈরির সুযোগ দিয়েছিল কেন্দ্রীয় গ্রামোন্নয়ন মন্ত্রক। ২০১৭-১৮ অর্থবর্ষের জন্য তা বাড়িয়ে ২৩ কোটি করেছে কেন্দ্র। যার অর্থ, ওই পরিমাণ কাজের সুযোগ তৈরি করতে পারলে একশো দিনের প্রকল্পে আগের বছরের তুলনায় অন্তত ১ হাজার কোটি টাকা অতিরিক্ত বরাদ্দ পাচ্ছে বাংলা।